b'\n_START_ARTICLE_\nSergio Aragon\xc3\xa9s\n_START_PARAGRAPH_\nSergio Aragon\xc3\xa9s (s. 6. syyskuuta 1937 Castell\xc3\xb3n, Espanja) on espanjalaissyntyinen sarjakuvapiirt\xc3\xa4j\xc3\xa4, joka on tehnyt piirroksia MAD-lehteen ja luonut sarjakuvahahmo Urho Ep\xc3\xa4onnensoturin (Groo the Wanderer)._NEWLINE_Aragon\xc3\xa9s muutti nuorena Espanjasta perheens\xc3\xa4 mukana Meksikoon. Vuonna 1962 h\xc3\xa4n muutti Yhdysvaltoihin. H\xc3\xa4n p\xc3\xa4\xc3\xa4tyi New Yorkiin vain 20 dollaria mukanaan ja teki siell\xc3\xa4 hanttihommia kunnes meni n\xc3\xa4ytekansion kanssa Mad Magazinen toimistoon kysym\xc3\xa4\xc3\xa4n t\xc3\xb6it\xc3\xa4. H\xc3\xa4nen englannintaitonsa ei ollut viel\xc3\xa4 kovin hyv\xc3\xa4, joten h\xc3\xa4n pyysi tulkikseen Spy vs. Spy -sarjan luojan Antonio Proh\xc3\xadaksen. Proh\xc3\xadas tosin osasi viel\xc3\xa4 v\xc3\xa4hemm\xc3\xa4n englantia. Madin kustantaja Bill Gaines onneksi piti Aragon\xc3\xa9sin n\xc3\xa4ytet\xc3\xb6ist\xc3\xa4 ja palkkasi t\xc3\xa4m\xc3\xa4n._NEWLINE_Aragon\xc3\xa9s tuli kuuluisaksi sivujen mariginaaleihin piirt\xc3\xa4mist\xc3\xa4\xc3\xa4n pikkuruisista pilakuvistaan, eik\xc3\xa4 h\xc3\xa4nen suuremmissakaan kuvituksissaan yleens\xc3\xa4 ole paljon teksti\xc3\xa4 vaan ne toimivat pelk\xc3\xa4n kuvan voimalla. Aragon\xc3\xa9s on nopea piirt\xc3\xa4j\xc3\xa4, ja joidenkin tietojen mukaan h\xc3\xa4n ei tee luonnoksia vaan piirt\xc3\xa4\xc3\xa4 sarjansa suoraan valmiiksi tussilla._NEWLINE_1980-luvulla Aragon\xc3\xa9s loi Conan barbaaria parodioivan hahmon, Urho Ep\xc3\xa4onnensoturin. Semic julkaisi sit\xc3\xa4 my\xc3\xb6s Suomessa vuosina 1984\xe2\x80\x931985 yhteens\xc3\xa4 kahdeksan numeroa. Urho on myyttisess\xc3\xa4 maailmassa vaeltava soturi, jonka \xc3\xa4lyss\xc3\xa4 ei ole kehumista mutta jonka miekkailutaidot ovat erinomaiset. Sarjassa esiintyy my\xc3\xb6s Tiet\xc3\xa4j\xc3\xa4, joka auliisti jakaa viisaita opetuksiaan kenelle tahansa, vaikka niist\xc3\xa4 ei aina kuitenkaan hy\xc3\xb6ty\xc3\xa4 olekaan. Urho ihastui kauniiseen naissoturiin Chakaaliin, joka ei ollut mik\xc3\xa4\xc3\xa4n h\xc3\xb6lm\xc3\xb6 vaan palkkasoturijoukon johtaja.'